Sæby Fritidscenter går nu forrest, når det kommer til vedvarende el produktion. Centeret skal nemlig som det første i landet have installeret solcelleanlæg.

En tredjedel af Sæby Fritidscenters samlede el forbrug skal dækkes af solcelleanlæg og bliver dermed det første center i landet, som har installeret solcelleanlæg. Det oplyser centret i en pressemeddelelse. En investering i en vedvarende el produktion over den lange bane vil kunne give et fornuftigt afkast, og samtidig kan vi bidrag med vores lille del til den globale nedsættelse af CO2 udslippet og mindske afhængigheden af fossile brændsler, siger formanden for Fritidscentret, Erik Kristensen. Finansieringen af anlægget sker til dels ved salg af ældre værdipapirer og seneste års opsparing. Solcelleanlægget kommer til at bestå af 192 solcelle paneler, som fylder 326 kvadratmeter. Anlægget skal producere el til den ældste og mest energitunge idrætshal fra 1977. Anlægget indvies og tilsluttes ledningsnettet den 18. juni.